Photos: पायलट बेटे को मां ने दिया कांधा, रोते-रोते पूरे शहर ने किया सेल्यूट

सुखेर (उदयपुर) के लेफ्टिनेंट को-पायलट अभिनव का अंतिम संस्कार रविवार को हुआ। पिता धर्मचंद के साथ मां सुशीला ने भी कंधा दिया, मोक्षधाम भी पहुंची। अंतिम संस्कार के बाद सेना से मिली अभिनव की कैप को गाेद में उठा चूम लिया। अभिनव को अंतिम विदाई देने पूरा शहर उमड़ पड़ा। पिता ने सैल्यूट कर मुखाग्नि दी। जिसने जहां से भी देखा वहीं से सैल्यूट किया।

बुलंदियों का बड़े से बड़ा निशान छुआ उठाया गोद में मां ने तब आसमान छुआ...

मां.. सब कहते हैं वो नहीं रहा। बताओ भला...बेटा मां से कभी दूर हो सकता है। तिरंगे पर रखी उसकी कैप और तस्वीर सीने से लगाए मां सुशीला नागौरी को ये ही महसूस हो रहा था कि मानो बेटा उसकी गोद में सो रहा है। मां को ये भी पता है, बेटा सदा-सदा के लिए सो गया है और उसकी ये नींद कभी खुलने वाली नहीं है...फिर भी उसकी आंखें मौन हैं।

सुशीला नागौरी बोलीं...बेटा था वह मेरा, लेकिन मैंने तो उसे देश को सौंप दिया था। वह ड्यूटी पर शहीद हुआ है। मैं ही तो थी जो पहली बार सफेद यूनिफाॅर्म खरीदकर लाई थी उसके लिए। वह भी गया था बाजार। उसे नेवी के एग्जाम के लिए जाना था। अपने हाथ से यूनिफाॅर्म धोया, आयरन किया। सबने तो मना किया था। पिता ने भी। इकलौता बेटा जो था...। मैंने ही सबको मनाया। दो बड़ी बहनों का छोटा भाई। बचपन से ही खाना बनाने का शौक था उसे। जब आता हर बार बनाता। अभी एक जनवरी को ही तो गया था। बोलकर गया था जून में लौटेगा। लेकिन जल्दी लौट आया...

- सुशीला नागौरी, नौसेना के विमान हादसे में जान गंवाने वाले अभिनव की मां। वे प्रिंसिपल हैं।

पिता.. हर पिता चाहता है बेटा उसका नाम करे। अभिनव भी अपने पिता का नाम रोशन कर गया। धर्मचंद नागौरी ने बेटे को सैल्यूट कर गर्व से अंतिम विदाई दी। पिता के भाव शून्य चेहरे पर गर्व भरी गंभीरता थी। ढाढस बंधाने वाले भी उनका साहस देख रो पड़े।

12 किमी का फासला पूरा करने में लगे 3 घंटे

तिरंगे में लिपटकर लेफ्टिनेंट अभिनव नागौरी रविवार को अपने घर से अंतिम सफर पर निकला। सुखेर से अशोकनगर मोक्षधाम के बीच करीब 12 किमी का फासला पूरा होने में तीन घंटे लग गए, विदा करने पूरा शहर जो उमड़ पड़ा था। नम आंखों और देशभक्त सपूत की गर्वानुभूति के साथ। देशभक्ति के नारों की गूंज के साथ सफर धीमे-धीमे बढ़ता रहा। महिला, पुरुष ही नहीं बच्चों की भी बड़ी तादाद थी। मोक्षधाम में मां सुशीला और पिता धर्मचंद नागौरी ने कंधा दिया। सैन्य समान और बंदूकों की सलामी दी गई। पिता ने मुखाग्नि दी। अभिनव तो पंचतत्व में विलीन हो गया, लेकिन पीछे छोड़ गया देशभक्ति का संदेश और ढेर सारी यादें।

नमन, फूल-नारों से आदरांजलि

सुबह 9 बजे सुखेर में सैकड़ों लोग पहुंच चुके थे। साढ़े 9 बजे आर्मी बैंड की धुन पर अंतिम यात्रा शुरू हुआ। पार्थिव देह के साथ गाड़ी में चल रहे सैन्य साथियों की आंखें भी नम थीं। सड़क किनारों पर हाथों में गुलाब के फूल लेकर लोग खड़े थे अंतिम नमन करने के लिए। देशभक्ति के नारे गूंज रहे थे। शास्त्री सर्किल और फतहपुरा चौराहे पर परिजनों के साथ आए बच्चों ने गोद में आकर गाड़ी तक पहुंचे और पुष्प अर्पित किए।

खाली होता गया रोड

यही सैनिक के प्रति सम्मान ही था कि अंतिम यात्रा जहां-जहां से गुजरी, लोगों ने अपने आप सड़क खाली कर दी। भुवाणा से फतहपुरा, सुखाड़िया सर्किल, पंचवटी, चेतक सर्किल से हाथीपोल, देहलीगेट से बापूबाजार, सूरजपोल होते हुए कुम्हारों के भट्टे से दुर्गानर्सरी रोड, शास्त्री सर्किल होते हुए अशोक नगर मोक्ष धाम तक। लोगों ने पुलिस की मदद की और ट्रैफिक मैनेज किया।

आगे की स्लाइड्स में देखें कैसे अभिनव को अंतिम विदाई देने उमड़ा पूरा शहर...